b'\n_START_ARTICLE_\nJohanna Hulkko\n_START_PARAGRAPH_\nJohanna Hulkko (s. 1969 Oulu) on suomalainen kirjailija, k\xc3\xa4sikirjoittaja ja kirjoittamisen ohjaaja._NEWLINE_Koulutukseltaan Hulkko on filosofian maisteri. H\xc3\xa4n on kirjoittanut kaksi aikuisten romaania ja geok\xc3\xa4tk\xc3\xb6ilyyn liittyv\xc3\xa4\xc3\xa4 Geoetsiv\xc3\xa4t-lastenkirjasarjaa. Hulkko on my\xc3\xb6s k\xc3\xa4sikirjoittanut Uusi p\xc3\xa4iv\xc3\xa4 -televisiosarjaa._NEWLINE_Vuonna 2009 Hulkko sai Tampereen kaupungin kirjallisuuspalkinnon romaanistaan S\xc3\xa4keit\xc3\xa4 Pietarista. Vuonna 2014 h\xc3\xa4n sai Arvid Lydecken -palkinnon Geoetsiv\xc3\xa4t-kirjasarjan ensimm\xc3\xa4isest\xc3\xa4 osasta Geoetsiv\xc3\xa4t ja rahak\xc3\xa4\xc3\xa4r\xc3\xb6n arvoitus (2013). Kirjasarjan toinen osa Geoetsiv\xc3\xa4t ja vaeltava aave (2013) oli Lasten LukuVarkaus -palkintoehdokkaana vuonna 2014._NEWLINE_Hulkko asui Oulussa vuoteen 1989 ja Tampereella vuosina 1989\xe2\x80\x931999. Vuodesta 1999 h\xc3\xa4n on asunut Nokialla. Hulkko on harrastanut lastenkirjojensa aiheena olevaa geok\xc3\xa4tk\xc3\xb6ily\xc3\xa4 vuodesta 2004.'